[pic] | EUROOPA ÜHENDUSTE KOMISJON |

Brüssel 24.5.2006

KOM(2006) 241 lõplik

2006/0083 (CNS)

Ettepanek:

NÕUKOGU MÄÄRUS,

milles sätestatakse määrusega (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ettenähtud otsetoetuste vabatahtliku ümbersuunamise eeskirjad ning muudetakse määrust (EÜ) nr 1290/2005

(komisjoni esitatud)

SELETUSKIRI

1. Euroopa Komisjon tutvustas 2007.–2013. aasta finantsraamistikku käsitlevas 2005. aasta detsembri kokkuleppes võimalust, mis lubab liikmesriikidel turuga seotud kulusid ning põllumajanduspoliitika 1. sambaga hõlmatud otsetoetusi ümber suunata või vähendada kuni 20% ja kasutada neid summasid maaelu arengu programmide jaoks (põllumajanduspoliitika 2. sammas). Komisjon kutsus nõukogu üles kehtestama komisjoni ettepaneku alusel 1. samba ümberpaigutusi reguleerivad eeskirjad ja sätestas, et maaelu arendamiseks antava komisjoni täiendava toetuse suhtes ei kohaldata riiklikku kaasrahastamist käsitlevaid eeskirju ega maaelu arengu määruses sätestatud eeskirju, mis käsitlevad minimaalset rahastamist telje kohta.

2. Kuna vabatahtlikust ümbersuunamisest tulenevaid summasid ei peaks käsitlema osana EAGFi kulude iga-aastases ülemmääras sisalduvast maksimumsummast ning kuna tuleks sätestada võimalus eelkõige vabatahtlikku ümbersuunamist käsitlevate üksikasjalike eeskirjade vastuvõtmiseks, tuleks vastavalt muuta nõukogu määrust (EÜ) nr 1290/2005.

3. Käesolevas nõukogu määruse ettepanekus, millega nähakse ette otsetoetuste vabatahtliku ümbersuunamise eeskirjad vastavalt nõukogu määrusele (EÜ) nr 1782/2003 ja muudetakse määrust (EÜ) nr 1290/2005 (ühise põllumajanduspoliitika rahastamise kohta), on sätestatud kuidas liikmesriigid saavad kohaldada vabatahtlikku ümbersuunamist ja kasutada seda raha maaelu arenguks.

4. Esimene oluline põhimõte on, et raha liigutatakse läbi ühenduse eelarve, st 1. samba kulude kulukohustuste assigneeringute vähendamist ja maaelu arengu kulukohustuste assigneeringute suurendamist samas ulatuses.

5. Ühise põllumajanduspoliitika kohaseid turuga seotud kulusid (st sekkumine, eksporditoetused, eraladustusabi jne) ei saa ümber suunata. Need toetavad turgu tervikuna, neid ei saa selgelt seostada teatava liikmesriigiga ja nad kõiguvad periooditi. Kui turusekkumised on vajalikud, ei ole majanduslikult otstarbekas maksta näiteks eksporditoetusest vaid 90%. Seepärast tuleks ühise põllumajanduspoliitika kohased kulud vabatahtlikust ümbersuunamisest välja jätta.

6. Vabatahtlik ümbersuunamine tuleks võimalikult suurel määral ühitada kohustusliku ümbersuunamise sätetega, st seda tuleks kohaldada samade otsetoetuste suhtes. Sellise täiendava vähendamise korral kohaldatakse nagu kohustusliku ümbersuunamise puhul otsetoetuse esimese 5 000 euro suhtes ümbersuunamise vabastust, mistõttu põllumajandustootjad saavad tagasi täiendava abisumma, mille ülemmäära vabatahtlikku ümbersuunamist kohaldava liikmesriigi kohta määrab komisjon. Liikmesriigid teatavad komisjonile vabatahtliku ümbersuunamise määra, mida nad soovivad kohaldada (kuni 20%) ajavahemikus 2007–2012 (otsetoetuste kalendriaastad).

7. Vabatahtlikku ümbersuunamist kohaldavatele liikmesriikidele antakse vastavad summad ühenduse teise toetusallika raames maaelu arengu programmide jaoks, mille suhtes kohaldatakse kõiki maaelu arengu eeskirju, välja arvatud kaasrahastamist käsitlevaid eeskirju (nõukogu määruse (EÜ) nr 1698/2005 artikli 70 lõige 3) ja Maaelu Arengu Fondi eelrahastamise korda (määruse (EÜ) nr 1290/2005 artikkel 25). Määruse (EÜ) nr 1698/2005 artiklit 17 (minimaalsed rahastamise määrad telje kohta) tuleks siiski kohaldada vabatahtliku ümbersuunamise raames saadaolevate summade osas, et tagada vastavus ühise poliitika põhiliste eeskirjadega. Vabastatud vahendeid kasutatakse peamiste maaelu arengu programmide raames (ei kasutata väiksemate eri programmide puhul, mis põhinevad üksnes vabatahtlikul ümbersuunamisel), et programme saaksid hallata samad haldus- ja makseasutused.

8. Komisjon on volitatud vastu võtma rakenduseeskirjad, et integreerida vabatahtlik ümbersuunamine maaelu arengu programmidega ja nende finantshaldusega.

2006/0083 (CNS)

Ettepanek:

NÕUKOGU MÄÄRUS,

milles sätestatakse määrusega (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ettenähtud otsetoetuste vabatahtliku ümbersuunamise eeskirjad ning muudetakse määrust (EÜ) nr 1290/2005

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust,[1]

ning arvestades järgmist:

(1) Ühenduse maaelu arengu poliitika tugevdamiseks peaks liikmesriikidel olema võimalus kohaldada vabatahtliku ümbersuunamise süsteemi. Vabatahtlik ümbersuunamine peaks toimuma otsetoetuste vähendamise näol, nõukogu määruse (EÜ) nr 1782/20032[2] artikli 2 punkti d tähenduses, kasutades kõnealusele vähendamisele vastavaid summasid, et rahastada maaelu arengu programme vastavalt nõukogu 20. septembri 2005. aasta määrusele (EÜ) nr 1698/2005 (Maaelu Arengu Euroopa Põllumajandusfondist (EAFRD) antavate maaelu arengu toetuste kohta).[3] Vabatahtliku ümbersuunamise kohaldamisest tulenevad otsetoetuste vähendamised peaksid olema lisaks nendele otsetoetustele, mis tulenevad määruse (EÜ) nr 1782/2003 artikliga 10 ette nähtud kohustusliku ümbersuunamise kohaldamisest.

(2) Vabatahtlikud ümbersuunamised tuleks arvutada samadel kui kohustuslikud ümbersuunamised vastavalt määruse (EÜ) nr 1782/2003 artiklile 10, et lihtsustada nende halduslikku rakendamist.

(3) Selleks, et võtta arvesse väiketootjate konkreetset olukorda, tuleks vabatahtliku ümbersuunamise kohaldamise korral anda neile täiendav toetussumma. See täiendav summa peaks olema võrdne summaga, mis saadakse vabatahtliku ümbersuunamise kohaldamisest otsetoetustele esimese 5 000 euro suhtes, ning ülemmäära määrab kindlaks komisjon.

(4) Vabatahtliku ümbersuunamise kohaldamisest tulenevate vastavate summade suhtes ei peaks rakendama riiklikku kaasrahastamist vastavalt määrusele (EÜ) nr 1698/2005 ja EAFRDi suhtes kohaldatavat eelrahastamise korda vastavalt nõukogu 21. juuni 2005. aasta määrusele (EÜ) nr 1290/2005 (ühise põllumajanduspoliitika rahastamise kohta).[4] Seetõttu tuleks ette näha erandid kõnealustest määrustest.

(5) Käesoleva määruse rakendamiseks vajalikud meetmed tuleks vastu võtta kooskõlas nõukogu 28. juuni 1999. aasta otsusega 1999/468/EÜ, millega kehtestatakse komisjoni rakendusvolituste kasutamise menetlused.[5]

(6) Vabatahtliku ümbersuunamise kohaldamisest tulenevad vastavad summad tuleks võtta arvesse Euroopa Põllumajanduse Tagatisfondi poolt rahastavate kulude iga-aastase ülemmäära määramisel ja määrusesse (EÜ) nr 1290/2005 tuleks lisada võimalus võtta vastu üksikasjalikud eeskirjad, mis käsitlevad eelkõige vabatahtlikku ümbersuunamist.

(7) Seepärast tuleks määrust (EÜ) nr 1290/2005 vastavalt muuta,

ON VASTU VÕTNUD KÄESOLEVA MÄÄRUSE:

I PEATÜKK VABATAHTLIK ÜMBERSUUNAMINE

Artikkel 1

1. Ilma et see piiraks määruse (EÜ) nr 1782/2003 artikli 10 kohaldamist, võivad liikmesriigid kohaldada vähendamist, edaspidi „vabatahtlik ümbersuunamine“, määruse (EÜ) nr 1782/2003 artikli 2 punkti d tähenduses kõigi otsetoetuste summade suhtes, mida antakse nende territooriumil asjaomasel kalendriaastal ajavahemikul 2007–2012.

2. Vabatahtliku ümbersuunamise kohaldamisest tulenevad vastavad netosummad on kättesaadavad ühenduse toetusena maaelu arengu programmi meetmete toetamiseks, mida rahastatakse Maaelu Arengu Euroopa Põllumajandusfondist vastavalt määrusele (EÜ) nr 1698/2005.

3. Vabatahtlike ümbersuunamistega seotud vähendused tuleks arvutada samadel alustel nagu need, mida kohaldatakse ümbersuunamiste suhtes vastavalt määruse (EÜ) nr 1782/2003 artiklile 10. Neid vähendamisi ei kohaldata kõnealuse määruse artikli 12 alusel põllumajandustootjatele antavate täiendavate toetussummade suhtes.

Vabatahtliku ümbersuunamise suhtes kohaldatavate vähendamiste korral antakse määruse (EÜ) nr 1782/2003 raames otsetoetust saavatele põllumajandustootjatele täiendav toetussumma, mis on võrdne summaga, mis tuleneb vähendusprotsendi kohaldamisest otsetoetuste esimesele 5 000 eurole või väiksemale summale. Kooskõlas määruse (EÜ) nr 1782/2003 artikliga 10 ei kohaldata selle täiendava toetussumma suhtes vabatahtliku ümbersuunamise korral tehtavaid vähendamisi ega ümbersuunamisi.

Kalendriaastas liikmesriigile antavate täiendavate toetuste kogusumma ei tohi ületada komisjoni poolt määruse (EÜ) nr 1782/2003 artikli 144 lõikes 2 osutatud korra alusel määratud ülemmäära. Vajadusel võivad liikmesriigid kohaldada täiendavate toetussummade suhtes lineaarset kohandusprotsenti, et pidada kinni nendest ülemmääradest.

4. Iga liikmesriik kohaldab ühtset vähenduste määra kalendriaasta kohta. Seda määra võidakse järk-järgult muuta vastavalt varem kindlaksmääratud meetmetele. Vähendamise ülemmäär on 20%.

Artikkel 2

Kahe kuu jooksul pärast käesoleva määruse jõustumist otsustavad liikmesriigid ajavahemikus 2007–2012 kohaldatavad vabatahtliku ümbersuunamise iga-aastased määrad ja teatavad need komisjonile.

Artikkel 3

1. Komisjon kinnitab vabatahtliku ümbersuunamise kohaldamisest tulenevad vastavad netosummad ja need lisatakse iga-aastasele liikmesriikide kaupa tehtavale jaotusele, nagu on osutatud määruse (EÜ) nr 1698/2005 artikli 69 lõikes 4.

2. Liikmesriigid võivad otsustada mitte kohalda määruse (EÜ) nr 1698/2005 artikli 70 lõikes 3 osutatud ülemmäärasid iga-aastase liikmesriikide kaupa tehtava jaotuse suhtes, vastavalt käesoleva artikli lõikele 1.

Määruse (EÜ) nr 1290/2005 artiklit 25 ei kohaldata iga-aastasele liikmesriikide kaupa tehtavale jaotusele lisatavate summade suhtes vastavalt käesoleva artikli lõikele 1.

Artikkel 4

Käesoleva peatüki kohaldamise üksikasjalikud eeskirjad võetakse vastu vastavalt määruse (EÜ) nr 1698/2005 artikli 90 lõikes 2 osutatud korrale, mis hõlmab eelkõige sätteid, mis käsitlevad vabatahtliku ümbersuunamise lülitamist maaelu arengu programmi või kui see on asjakohane, siis vastavalt määruse (EÜ) nr 1290/2005 artikli 41 lõikele 2, mis reguleerib eelkõige vabatahtliku ümbersuunamise finantshaldamist käsitlevaid sätteid.

II PEATÜKK MÄÄRUSE (EÜ) NR 1290/2005 MUUTMINE JA LÕPPSÄTE

Artikkel 5

Määrust (EÜ) nr 1290/2005 muudetakse järgmiselt.

1) Artikli 12 lõige 2 asendatakse järgmisega:

“2. Komisjon määrab kindlaks summad, mis vastavalt määruse (EÜ) nr 1782/2003 artikli 10 lõikele 2, artiklile 143d ja artiklile 143e ning nõukogu määrusele (EÜ) nr …./2006* antakse EAFRD käsutusse.

* ELT L …, …, lk ...“

2) Artikli 42 sissejuhatavate tingimuste teine lause asendatakse järgmisega:

„Nimetatud meetmed hõlmavad eelkõige järgmist:“

Artikkel 6

Käesolev määrus jõustub seitsmendal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS |

1. | EELARVERUBRIIK: 05 03 05 04 | ASSIGNEERINGUD (EEP 2007): 37 660,663 miljonit eurot 12 366,220 miljonit eurot |

2. | PEALKIRI: Nõukogu määrus, milles sätestatakse määrusega (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) ettenähtud otsetoetuste vabatahtliku ümbersuunamise eeskirjad ning muudetakse määrust (EÜ) nr 1290/2005 |

3. | ÕIGUSLIK ALUS: Asutamislepingu artikkel 37 |

4. | EESMÄRGID: Anda liikmesriikidele võimalus vabatahtlikult vähendada põllumajandustootjatele antavat otsetoetust kuni 20% võrra ning kasutada neid summasid maaelu arengu programmide rahastamiseks samas liikmesriigis. |

5. | FINANTSMÕJU | 12 KUUD (miljonit eurot) | KÄESOLEV EELARVEAASTA 2006 (miljonit eurot) | JÄRGMINE EELARVEAASTA 2007 (miljonit eurot) |

5.0 | KULUD – EÜ EELARVEST (TOETUSED/SEKKUMISED) – RIIGIASUTUSED – MUUD | – | – | – |

5.1 | TULUD – EÜ OMAVAHENDID (MAKSUD/TOLLIMAKSUD) – RIIGI TULUD | – | – | – |

2008 | 2009 | 2010 | 2011 |

5.0.1 | KAVANDATUD KULUD | – | – | – | – |

5.1.1 | KAVANDATUD TULUD | – | – | – | – |

5.2 | ARVUTAMISMEETOD: – |

6.0 | KAS PROJEKTI ON VÕIMALIK RAHASTADA JOOKSVA EELARVE ASJAOMASES PEATÜKIS KAVANDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS ASSIGNEERINGUID ON VAJA KAVANDADA TULEVASTES EELARVETES? | JAH EI |

MÄRKUSED: Käesoleva määrusega ei kaasne täiendavaid ühenduse kulusid. Sellega laiendatakse määruse (EÜ) nr 1782/2003 artikliga 10 ettenähtud võimalust paigutada otsetoetuste kulude summad ümber maaelu arengusse. Seepärast on meede eelarve seisukohast neutraalne. |

[1] ELT C …, …, lk ….

[2] ELT L 270, 21.10.2003, lk 1. Määrust on viimati muudetud määrusega (EÜ) nr 247/2006 (EÜT L 42, 14.21.2006, lk 1).

[3] ELT L 277, 21.10.2005, lk 1.

[4] ELT L 209, 11.8.2005, lk 1.

[5] EÜT L 184, 17.7.1999, lk 23.